50 skoolkinders in 15-sitplekbussie vervoerDie skoolkinders wat in die bussie vervoer is. Foto: Verskaf Die polisie in die Oos-Kaap het Woensdag ŉ 31-jarige man in hegtenis geneem nadat ŉ glo met ŉ oorlaaide Toyota Quantum-bussie vol skoolkinders roekeloos bestuur het. Ao. Gerda Swart, polisiewoordvoerder, het gesê lt. Loaan Steenkamp van die Patensie-polisie was omstreeks 07:30 op pad werk toe, toe hy opmerk hoe die bestuurder roekeloos met die bussie in Fred Ferreira-rylaan jaag. “Hy het ook opgemerk dat die bestuurder skoolkinders vervoer,” het Swart gesê. “Steenkamp het dadelik die bussie van die pad afgetrek en altesaam 50 kinders tussen die ouderdom van ses tot 12 jaar oud het uit die voertuig geklim. Dit is ŉ 15-sitplekvoertuig.” Die man is net daar in hegtenis geneem op aanklagte van roekelose en nalatige bestuur asook oorlaaiing van ŉ voertuig. Die verdagte moet Donderdag in die Hankey-landdroshof verskyn. Die bussie waarmee die verdagte die kinders vervoer het.